# Kommissorium for de tre tværgående kompetencegrupper

# Baggrund

Region Syddanmark og de 22 syddanske kommuner har indgået Sundhedsaftalen 2019-2023. Aftalen er god- kendt i kommunalbestyrelser og regionsrådet og trådte i kraft den 1. juli 2019.

Sundhedsaftalen beskriver de politiske visioner, målsætninger og virkemidler, som Sundhedsaftalens parter er enige om at arbejde for i aftaleperioden 2019-2023. Det administrative tillæg til Sundhedsaftalen beskriver rammerne for det tværsektorielle samarbejde, herunder den administrative organisering.

Det overordnede politiske organ på sundhedsaftaleområdet er Sundhedskoordinationsudvalget, og det overord- nede administrative organ er Det Administrative Kontaktforum. Under Det Administrative Kontaktforum etableres følgende fire ligestillede og understøttende følgegrupper:

* Følgegruppen for forebyggelse
* Følgegruppen for behandling og pleje
* Følgegruppen for genoptræning og rehabilitering
* Følgegruppen for uddannelse og arbejde

Desuden har Det Administrative Kontaktforum besluttet, at der nedsættes tre stående, tværgående kompetencegrupper vedrørende:

* Monitorering
* Opgaveoverdragelse
* Sundhedsteknologi (velfærdsteknologi og telemedicin)

# Kompetencegruppernes formål og ansvarsområder

De tre stående, tværgående kompetencegrupper har til formål at understøtte følgegruppernes og Det Administrative Kontaktforums arbejde i forhold til at udmønte Sundhedsaftalens politiske vision og indfri de tre politiske målsætninger.

Der er nedsat fire følgegrupper, som alle har en stor opgaveportefølje. Derfor er det nødvendigt, at følgegrupperne understøttes af kompetencegrupper, som har særlige kompetencer inden for henholdsvis monitorering, opgaveoverdragelse og sundhedsteknologi.   
  
Formålet med organiseringen af de tre kompetencegrupper på tværs af følgegrupperne er tillige at sikre synergi i arbejdet med de tre områder. Dette sker ved, at kompetencegrupperne sikrer en koordinering af opgaveløsningen inden for hvert område på tværs af de fire følgegrupper.

Endelig har de enkelte kompetencegrupper følgende ansvarsområder:  
  
  
**Kompetencegruppen for monitorering** skal sikre en formålstjenlig monitorering og evaluering af de indsatser, som vurderes af særlig relevans i forhold til følgegruppernes opgaver. Ved igangsættelse af nye indsatser skal Kompetencegruppen for monitorering beskrive, i hvilket omfang der skal monitoreres, og samtidig foretage en vurdering af det forventede ressourcetræk, som en eventuel monitorering og evaluering vil kræve.

**Kompetencegruppen for opgaveoverdragelse** skal løbende arbejde for at sikre og videreudvikle modellen for aftalt og planlagt opgaveoverdragelse. Samtidig skal den sikre, at aftalen anvendes i de tilfælde, hvor der er tale om opgaveoverdragelse, f.eks. i forbindelse med aftaler og forløbsprogrammer. Kompetencegruppen for opgaveoverdragelse har endvidere til opgave at sikre, at aftalen er tidssvarende og anvendes korrekt.  
  
**Kompetencegruppen for sundhedsteknologi** skal medtænke og understøtte integrationen af sundhedsteknologi og digitalisering i forhold til følgegruppernes konkrete opgaveløsninger. Kompetencegruppen for sundhedsteknologi skal således medvirke til, at Syddanmark bevarer sin styrkeposition i forhold til anvendelsen af sundhedsteknologi, digitale løsninger og telemedicin.

# Kompetencegruppernes opgaver

Kompetencegrupperne har ingen faste opgaver, men inddrages ad hoc, når følgegrupperne eller Det Administrative Kontaktforum skal have belyst eller afdækket viden inden for de tre områder: monitorering, opgaveoverdragelse og sundhedsteknologi. Tovholderne for kompetencegrupperne skal løbende sparre med følgegrupperne og Det Administrative Kontaktforum om løsning af opgaver i relation til kompetencegruppens område.  
  
Følgegrupperne har ansvaret for at inddrage kompetencegrupperne, når det er relevant, ligesom følgegrupperne har ansvaret for, at opgaverne løses i samarbejde mellem følgegruppe og kompetencegruppe. Kompetencegrupperne kan også modtage opgaver direkte fra Det Administrative Kontaktforum.  
  
Kompetencegruppernes tovholdere deltager i det koordinerende møde med følgegruppesekretærerne, de lokale samordningsfora og koordinationsgruppen, der afholdes efter hvert møde i Det Administrative Kontaktforum.

# Kompetencegrupperne har ansvaret for at varetage planlægning, udførelse og evaluering af opgaver inden for henholdsvis monitorering, opgaveoverdragelse og sundhedsteknologi. Politiske virkemidler og bærende principper

Kompetencegrupperne skal i sin opgavevaretagelse sikre, at de tre politiske virkemidler, som er beskrevet i Sundhedsaftalen 2019-2023, sættes i spil:

* Sæt borgeren først
* Tænk nyt – nye samarbejdsformer
* Mest mulig sundhed for pengene

Endvidere skal kompetencegruppernes arbejde tage afsæt i de bærende principper for det tværsektorielle samarbejde, som er beskrevet i Sundhedsaftalens administrative tillæg.

# Kompetencegruppernes arbejdsform og organisering

# Kompetencegrupperne involveres ad hoc, når følgegrupperne eller Det Administrative Kontaktforum skønner, der er behov herfor.

# Kompetencegrupperne refererer til Det Administrative Kontaktforum. Kompetencegrupperne har kompetence til:

* at indstille sager til orientering, drøftelse og beslutning i følgegrupperne og Det Administrative Kontaktforum
* at udpege og involvere relevante fagpersoner fra egen organisation ad hoc, som led i løsningen af de opgaver følgegrupperne eller Det Administrative Kontaktforum har besluttet.

Kompetencegrupperne har ikke nogen fast mødekadence, men der opfordres til, at der afholdes kvartalsvise møder mellem tovholderne med henblik på at sikre videndeling.

# Kompetencegruppens sammensætning

Hver kompetencegruppe består af fire tovholdere, to regionale og to kommunale, samt et antal kommunale og regionale repræsentanter, som har særlige kompetencer inden for det af de tre områder, de repræsenterer.

Ved udpegningen søges det sikret, at kompetencegruppernes repræsentanter besidder de relevante kompetencer til at løse opgaverne. Såfremt det viser sig, at en kompetencegruppe ikke besidder alle nødvendige kompetencer, kan der ad hoc udpeges ressourcepersoner til afgrænsede opgaver. Såvel regionen (inkl. sygehusene, somatik og psykiatri) som de 22 kommuner forpligter sig på at stille de nødvendige ressourcer til rådighed.

Kompetencegruppernes tovholderne har en særlig rolle i forhold til at have et solidt overblik over opgaverne inden for området, så følgegrupperne kan spare med tovholderne, og så tovholderne i samarbejde med resten af kompetencegruppen ved behov kan udpege yderligere relevante kompetencer til arbejdet. Det forventes, at tovholderne har det nødvendige mandat til at kunne igangsætte arbejdet i kompetencegruppen.

### Kompetencer

Kompetencegrupperne skal så vidt muligt sammensættes under hensyn til en vis geografisk repræsentativitet.  
  
I udpegningen skal det sikres, at de enkelte kompetencegrupper har følgende kompetencer til stede.  
  
Kompetencegruppen for monitorering:  
Viden om monitorering, evaluering, kvalitetsarbejde og sundhedsdata.  
  
Kompetencegruppen for opgaveoverdragelse:   
Viden om tværsektorielt samarbejde, samarbejdsaftaler og modellen for aftalt og planlagt opgaveoverdragelse.  
  
Kompetencegruppen for sundhedsteknologi:

Viden om velfærdsteknologi, digitalisering, den planlagte nationale it-infrastruktur for sundhedsvæsnetog MedCom-standarder.

|  |
| --- |
|  |

# Funktionsperiode

Kompetencegrupperne nedsættes i perioden for Sundhedsaftalen 2019-2023. Det kan af Det Administrative Kontaktforum besluttes, hvorvidt en kompetencegruppe skal ophøre før 2023 eller fortsætte efter 2023.